Kometen hadde hopputstyr før han kunne snakke rent
ARTIKKELEN ER OVER FIRE ÅR GAMMEL Kometen fra Tromsø er vinterens store sensasjon. For bare to måneder siden var han ukjent – for de fleste.– Jeg kledde på meg storebrors (tidligere landslagshopper Daniel) hoppdress, som var altfor stor, og hoppet rett i armene hans fra stuebordet, sier Johann André Forfang. Først fire dager før julaften – i sveitsiske Engelberg – ble norske hoppsupportere oppmerksom på ham med en oppsiktsvekkende 12. plass i verdenscupdebut. I junior-VM i Kasakhstan gjorde han rent bord med to gull. Og søndag sto han på seierspallen i Vikersund for første gang i verdenscupen med tredjeplass. – Det har gått veldig kjapt, og prestasjonene har kommet på løpende bånd. Men at det skulle komme denne sesongen hadde jeg ikke sett for meg, sier Forfang. Fredag kveld hopper han kvalifisering til VM i normalbakke. Veien ditt har vært rene eventyret. På vei til konkurranser og treningsbakker – Norden rundt – i familiens bil sammen med mamma Annfrid og pappa Hugo, med campingvogn på slep. – Jeg husker ennå den flotte følelsen av mine første ski, et par langrennsski, og de hoppet jeg med alle steder hvor jeg fant en bakke. Enten i hagen, eller i lia overfor huset vårt på Kvaløysletta. Slik fortsatte det på skolen. Jeg hadde til og med hoppbakke på skoleveien, sier Forfang. Han klarte 25 meter på langrennsski. Det tør han ikke i dag. Men 225,5 meter i Vikersund er liksom helt greit. I samme rekordfest hvor Anders Fannemel hoppet til verdensrekord (251,5 meter). Hugo Forfang forteller til VG at sønnen gjorde alt for å bli best. De kjørte fra Tromsø til Rovaniemi, Örnsköldsvik og Trondheim. Til Oslo tok de fly. Og Johann André dominerte rekruttcupen (12-13 åringer). Det ble mye reising. Og etter hvert nokså mye begrensninger for antall hopp. I Tromsø er det ikke plastbakke. Forfang gikk nye veier. Og meldte seg inn i byens turnforening. – Jeg måtte turne for å kompensere for lite hopping, og jeg har alltid trent mye for meg selv, sier Forfang. 15 år gammel flyttet han til Trondheim. Han måtte over i et miljø hvor han kunne utvikle seg videre. – Jeg har hele tiden hatt den indre motoren i kombinasjon med et godt talent. Og med prestasjonene har også motivasjonen økt. Men stegene tok jeg ikke før jeg kom til Trønderhopp, og den profesjonaliteten som jeg ble møtt med der, sier Forfang. Han vil ikke spekulere for mye i hva han kan få til i Falun-VM. Men han kjenner historien til Tommy Ingebrigtsen. Han kom til VM i Thunder Bay (1995) som juniormester – og hoppet nesten inn i evigheten – til et soleklart gull. Johann – Mesterskap er mesterskap. Og da kan man ikke utelukke noen ting. Men jeg har ikke det toppnivået inne helt ennå, sier Johann André Forfang.Landslagstrener Alexander Stöckl, som i sommer forlenget avtalen med Norge til 2018, medgir at Forfang har imponert ham. – Det som er imponerende er at en så ung utøvere som Johann klarer å holde høyt nivå over lang tid. Han er inne blant de ti-femte beste nesten hele tiden. Foran VM er han den som har klart overgangen fra skiflyging til normalbakke aller best. Han har en veldig god teknikk. Den er universell. Og passer like godt i alle bakker, sier Alexander Stöckl.
Dette sjarmerende bildet av Johann André Forfang (19) sier det meste. Tre år gammel - og med smokk - var han allerede utstyrt for hoppkarrieren.